《鹊踏花翻 刘阳废城望海》
清代·王策

坏堞崩沙，断蓬枯草，残碑矗岸如人立。冥冥海气天风，澒洞喧如，依稀铁马沙场集。

掠波鲸鬣万旂殷，冲云鲎扇千帆黑。忆昔。多少长枪大戟。

连营戍火戈船卒。而今昌国城荒，彭湖岛碎，月静龙宫笛。

几行白雁叫寒秋，半天红浪煎斜日。

作者简介：江苏太仓人，字汉舒。诸生。以词名，尤侗曾邀主其家。有《香雪词钞》。